EUROOPAN PARLAMENTIN JA NEUVOSTON ASETUS (EU) 2019/1797,

annettu 24 päivänä lokakuuta 2019,

asetuksen (EU) 2017/2403 muuttamisesta siltä osin kuin on kyse unionin kalastusaluksille Yhdistyneen kuningaskunnan vesillä myönnettävistä kalastusluvista ja Yhdistyneen kuningaskunnan kalastusalusten kalastustoimista unionin vesillä

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

(1) Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen, jäljempänä ’SEU’, 50 artiklan nojalla. Perussopimuksia lakataan soveltamasta Yhdistyneeseen kuningaskuntaan siitä päivästä, jona erosopimus tulee voimaan, tai, jollei sopimusta ole, kahden vuoden kuluttua mainitusta ilmoituksesta, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.

(2) Eurooppa-neuvosto myönsi Yhdistyneen kuningaskunnan pyynnöstä ensimmäisen pidennyksen 22 päivänä maaliskuuta 2019 (3). Yhdistyneen kuningaskunnan pyynnöstä Eurooppa-neuvosto (4) suostui 11 päivänä huhtikuuta 2019 jatkamaan SEU 50 artiklan 3 kohdassa määrättyä määräaikaa 31 päivään lokakuuta 2019. Jos Yhdistyneen kuningaskunnan kanssa tehty erosopimus ei ole tullut voimaan viimeistään sitä päivää seuraavana päivänä, jona perussopimuksia lakataan soveltamasta Yhdistyneeseen kuningaskuntaan, tai jos Eurooppa-neuvosto yhteisymmärryksessä Yhdistyneen kuningaskunnan kanssa ei päätä yksimielisesti pidentää SEU 50 artiklan 3 kohdassa määrättyä määräaikaa kolmannen kerran, SEU 50 artiklan 3 kohdassa määrätty määräaika päättyy 31 päivänä lokakuuta 2019 ja Yhdistynyt kuningaskunta eroaa unionista ilman sopimusta ja siitä tulee kolmas maa 1 päivänä marraskuuta 2019.

(3) Euroopan unionin virallisessa lehdessä25 päivänä huhtikuuta 2019 julkaistu erosopimus (5), jäljempänä ’erosopimus’, sisältää järjestelyjä, joiden mukaisesti unionin oikeuden määräyksiä ja säännöksiä sovelletaan Yhdistyneeseen kuningaskuntaan sen päivän jälkeen, jona perussopimuksia lakataan soveltamasta Yhdistyneeseen kuningaskuntaan. Jos erosopimus tulee voimaan, yhteistä kalastuspolitiikkaa sovelletaan Yhdistyneeseen kuningaskuntaan siirtymäkauden aikana erosopimuksen mukaisesti ja sitä lakataan soveltamasta siirtymäkauden päättyessä.

(4) Kuten 10 päivänä joulukuuta 1982 tehdyssä Yhdistyneiden kansakuntien merioikeusyleissopimuksessa (6) ja hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden kansakuntien merioikeusyleissopimuksen määräysten täytäntöönpanosta 4 päivänä elokuuta 1995 tehdyssä Yhdistyneiden kansakuntien sopimuksessa (7) määrätään, osapuolten on varmistettava asianmukaisilla säilyttämis- ja hoitotoimenpiteillä, että meren elollisia luonnonvaroja pidetään tasoilla, joilla ne eivät vaarannu liiallisen hyödyntämisen vuoksi.

(5) Sen vuoksi on tarpeen varmistaa, että unionin ja Yhdistyneen kuningaskunnan käytettävissä olevilla pyyntimahdollisuuksilla kaiken kaikkiaan varmistetaan asiaankuuluvien kantojen kestävä hoito.

(6) Euroopan parlamentin ja neuvoston asetuksessa (EU) 2017/2403 (8) vahvistetaan säännöt, jotka koskevat kalastuslupien myöntämistä ja hallinnointia kolmannen maan suvereniteettiin tai lainkäyttövaltaan kuuluvilla vesillä kalastavien kalastusalusten osalta sekä unionin vesillä kalastustoimia harjoittavien kolmansien maiden kalastusalusten osalta.

(7) Euroopan parlamentin ja neuvoston asetuksella (EU) 2019/498 (9) muutettiin asetusta (EU) 2017/1403 siltä osin kuin on kyse unionin kalastusaluksille Yhdistyneen kuningaskunnan vesillä myönnettävistä kalastusluvista ja Yhdistyneen kuningaskunnan kalastusalusten kalastustoimista unionin vesillä. Kyseisessä muutoksessa sallitaan mahdollisuus myöntää unionin ja Yhdistyneen kuningaskunnan kalastusaluksille edelleen pääsy toistensa vesille. Sillä säädettiin myös joustavasta järjestelmästä, jossa unioni voi vaihtaa kiintiöitä Yhdistyneen kuningaskunnan kanssa sen jälkeen, kun perussopimuksia lakataan soveltamasta Yhdistyneeseen kuningaskuntaan. Kyseisten säännösten soveltamisaikaa on pidennettävä siten, että osapuolet voivat myöntää kalastuslupia kalastustoimintaa varten toistensa vesille, vaikka kolmanneksi maaksi muuttuvan Yhdistyneen kuningaskunnan kanssa ei olisi tehty kalastussopimusta, edellyttäen että asiaankuuluvien kantojen hoito on edelleen kestävää ja että yhteisessä kalastuspolitiikassa ja kalastusmahdollisuudet vahvistavissa neuvoston asetuksissa säädettyjä edellytyksiä noudatetaan.

(8) Vuotta 2019 koskevat kalastusmahdollisuudet ja vuosia 2019 ja 2020 koskevat syvänmeren kalakantojen kalastusmahdollisuudet vahvistettiin (10) silloin, kun Yhdistynyt kuningaskunta oli edelleen jäsenvaltio. Kyseiset järjestelyt ja niissä vahvistetut kalastusmahdollisuudet muodostavat perustan kyseisen kalastustoiminnan kestävyydelle. Kaikkien muiden vuotta 2020 koskevien kalastusmahdollisuuksien kannalta on olennaista varmistaa kalastusmahdollisuuksien kestävyys.

(9) Jos erosopimusta ei ratifioida viimeistään 31 päivänä lokakuuta 2019 ja jos Yhdistynyt kuningaskunta eroaa unionista 1 päivänä marraskuuta 2019, unionin ja Yhdistyneen kuningaskunnan ei ehkä ole mahdollista vahvistaa kantojen kalastusmahdollisuuksia koskevaa yhteistä järjestelyä vuodeksi 2020 ennen kalastusministerineuvoston joulukuussa pidettävää 2019 kokousta, jossa on määrä vahvistaa seuraavan vuoden kalastusmahdollisuudet. Yhteisen järjestelyn puuttuminen ei kuitenkaan sinällään estä unionia ja Yhdistynyttä kuningaskuntaa myöntämästä pääsyä toistensa vesille. Tässä tapauksessa ne voivat myöntää kalastuslupia toistensa kalastusaluksille, jos molemmat osapuolet täyttävät asiaankuuluvien kantojen kestävää hoitoa koskevat edellytykset.

(10) Sen vuoksi unionin on asetuksessa (EU) 2017/2403 vahvistetut säännökset ja edellytykset huomioon ottaen ja edellytyksenä kalastuslupien myöntämiselle arvioitava, onko unionin ja Yhdistyneen kuningaskunnan vuodeksi 2020 käyttöönottamissa hoitotoimenpiteissä vahvistettujen kalastustoimien vaikutus kokonaisuudessaan asianomaisten kantojen kestävän hoidon mukainen.

(11) On arvioitava, ovatko unionin ja Yhdistyneen kuningaskunnan kalastusmahdollisuudet kokonaisuudessaan yhdenmukaiset asianomaisten kantojen kestävän hoidon kanssa ottaen huomioon parhaat käytettävissä olevat asianomaisia kantoja koskevat tieteelliset lausunnot, Euroopan parlamentin ja neuvoston asetuksen (EU) N:o 1380/2013 (11) asiaankuuluvat säännökset, sovellettavissa voimassa olevissa hoitosuunnitelmissa vahvistetut perusteet ja muuttujat sekä asiaankuuluvat neuvoston asetukset, joissa vahvistetaan kalastusmahdollisuudet vuodeksi 2020.

(12) Jos tällainen yhdenmukaisuus voidaan varmistaa, kalastuksen merkitys monien rannikkoyhteisöjen toimeentulolle huomioon ottaen on tärkeää säilyttää mahdollisuus vahvistaa järjestelyjä, joissa unionin ja Yhdistyneen kuningaskunnan kalastusaluksille myönnetään edelleen vastavuoroinen pääsy toistensa vesille vuonna 2020.

(13) Kaikkien asetuksen (EU) 2019/498 nojalla hyväksytyissä varautumistoimenpiteissä vahvistettuja kalastustoimia koskevien toimenpiteiden soveltamista olisi sen vuoksi jatkettava vuonna 2020, ja asetus (EU) 2017/2403 olisi muutettava vastaavasti.

(14) Tämän asetuksen alueellinen soveltamisala ja viittaukset Yhdistyneeseen kuningaskuntaan eivät kata Gibraltaria.

(15) Tämän asetuksen olisi tultava voimaan kiireellisesti, ja sitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan, paitsi jos Yhdistyneen kuningaskunnan kanssa tehty erosopimus on tullut voimaan kyseiseen päivään mennessä. Sitä olisi sovellettava 31 päivään joulukuuta 2020.

(16) Yhdistyneen kuningaskunnan eroon unionista liittyvän kiireellisyyden vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn kansallisten parlamenttien asemasta Euroopan unionissa tehdyssä koskevassa pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.

(17) Jotta sekä unionin että Yhdistyneen kuningaskunnan toimijat voisivat edelleen kalastaa niille jaettujen asiaankuuluvien kalastusmahdollisuuksien mukaisesti, unionin vesillä harjoitettavaa toimintaa koskevat kalastusluvat olisi myönnettävä Yhdistyneen kuningaskunnan kalastusaluksille ainoastaan jos ja siltä osin kuin komissio on varma siitä, että Yhdistynyt kuningaskunta myöntää unionin kalastusaluksille vastavuoroisuuden pohjalta oikeuden harjoittaa kalastustoimia Yhdistyneen kuningaskunnan vesillä,

OVAT HYVÄKSYNEET TÄMÄN ASETUKSEN:

1 artikla Muutetaan asetus (EU) 2017/2403 seuraavasti: 1) Korvataan 18 a artiklassa ilmaisu ”31 päivään joulukuuta 2019 asti” ilmaisulla ”31 päivään joulukuuta 2020”. 2) Korvataan 38 a artiklassa ilmaisu ”31 päivään joulukuuta 2019 asti” ilmaisulla ”31 päivään joulukuuta 2020”. 3) Korvataan 38 b artikla seuraavasti: ”38 b artikla Yhdistyneen kuningaskunnan kalastusalusten kalastustoimet Yhdistyneen kuningaskunnan kalastusalukset saavat harjoittaa kalastustoimia unionin vesillä kalastusmahdollisuuksien vahvistamisesta vuosiksi 2019 ja 2020 annetuissa neuvoston asetuksissa vahvistetuin edellytyksin, jos sekä unionin että Yhdistyneen kuningaskunnan vahvistamat kalastusmahdollisuudet ovat yhteneväiset asiaankuuluvien kantojen kestävän hoidon kanssa asetuksen (EU) N:o 1380/2013 mukaisesti.”. 4) Korvataan 38 c artiklan 2 kohdan f alakohta seuraavasti: ”f) kalastusmahdollisuudet ovat soveltuvin osin Yhdistyneen kuningaskunnan käytettävissä 38 b artiklan nojalla.”.

2 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan sitä päivää seuraavasta päivästä, jona SEU 50 artiklan 3 kohdan nojalla perussopimuksia lakataan soveltamasta Yhdistyneeseen kuningaskuntaan, 31 päivään joulukuuta 2020. Tätä asetusta ei kuitenkaan sovelleta, jos Yhdistyneen kuningaskunnan kanssa SEU 50 artiklan 2 kohdan mukaisesti tehty erosopimus on tullut voimaan viimeistään sitä päivää seuraavana päivänä, jona perussopimuksia lakataan soveltamasta Yhdistyneeseen kuningaskuntaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa 24 päivänä lokakuuta 2019. Euroopan parlamentin puolesta Puhemies D. M. SASSOLI Neuvoston puolesta Puheenjohtaja T. TUPPURAINEN

(1) Lausunto annettu 25. syyskuuta 2019 (ei vielä julkaistu virallisessa lehdessä).

(2) Euroopan parlamentin kanta, vahvistettu 22. lokakuuta 2019 (ei vielä julkaistu virallisessa lehdessä), ja neuvoston päätös, tehty 24. lokakuuta 2019.

(3) Eurooppa-neuvoston päätös (EU) 2019/476, tehty yhteisymmärryksessä Yhdistyneen kuningaskunnan kanssa, annettu 22 päivänä maaliskuuta 2019, SEU 50 artiklan 3 kohdan mukaisen määräajan pidentämisestä (EUVL L 80 I, 22.3.2019, s. 1).

(4) Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).

(5) Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 144 I, 25.4.2019, s. 1).

(6) Yhdistyneiden kansakuntien merioikeusyleissopimus ja sen XI osan soveltamiseen liittyvä sopimus (EYVL L 179, 23.6.1998, s. 3).

(7) EYVL L 189, 3.7.1998, s. 16.

(8) Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).

(9) Euroopan parlamentin ja neuvoston asetus (EU) 2019/498, annettu 25 päivänä maaliskuuta 2019, asetuksen (EU) 2017/2403 muuttamisesta siltä osin kuin on kyse unionin kalastusaluksille Yhdistyneen kuningaskunnan vesillä myönnettävistä kalastusluvista ja Yhdistyneen kuningaskunnan kalastusalusten kalastustoimista unionin vesillä (EUVL L 85I, 27.3.2019, s. 25).

(10) Neuvoston asetus (EU) 2019/124, annettu 30 päivänä tammikuuta 2019, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2019 (EUVL L 29, 31.1.2019, s. 1) ja neuvoston asetus (EU) 2018/2025, annettu 17 päivänä joulukuuta 2018, unionin aluksiin sovellettavien eräiden syvänmeren kalakantojen kalastusmahdollisuuksien vahvistamisesta vuosiksi 2019 ja 2020 (EUVL L 325, 20.12.2018, s. 7).

(11) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).